題雍和堂
作者：陳造
朝代：宋

paragraphs: 元功播萬有，洪纖各秀穎。
一或疵癘之，槁乾例榛梗。
是身儲至和，舉世乏妙領。
粹然太丘裔，父子皆秀整。
學自付衣鉢，刃不留綮肯。
文字長少蘇，智趣大小耿。
翛然詩禮庭，翩度脊令影。
穆穆塤箎春，矯矯塵務屏。
會看蟬嫣去，滋味調九鼎。
彼哉夸毗子，肝膽作蛙黽。
斯焉世宗師，胡不日三請。